贈蔡伯世
作者：韓駒
朝代：宋

paragraphs: 君家夫人林下風，長齋繡佛鳴金鐘。
侍兒百指亦清浄，凌晨梵唄聲摩空。
潭潭大第依喬木，日午捲簾按絲竹。
古調猶歌于蒍于，麗詞不唱新翻曲。
有美一子天麒麟，孟嘉外孫見淵明。
掃地焚香坐絃誦，不聞梵唄連歌聲。
俗子何由共杯酒，容我叩門呼小友。
欲求百萬錢買鄰，倒囊只有詩千首。
安得一把茆蓋頭，榆林從君父子游。
敢期絲竹娛下客，但喜白業同精修。
秃襟短帽紛紛是，眼明見此裦衣士。
和詩論道有餘閑，爲語故家遺俗事。